**Rámcová dohoda o poskytovaní služieb**

uzavretá podľa ust. § 269 ods. 2 zákona č. 513/1991 Zb. Obchodný zákonník

v znení neskorších predpisov (ďalej ako „*Rámcová dohoda*“)

medzi:

Objednávateľom:

Obchodné meno: **Centrum vedecko-technických informácií Slovenskej republiky**

Právna forma: Príspevková organizácia

Sídlo organizácie: Lamačská cesta 8/A, 811 04 Bratislava

Štatutárny zástupca: prof. PharmDr. Ján Kyselovič, CSc., generálny riaditeľ

IČO: 00 151 882

IČO DPH: SK2020798395

Bankové spojenie: Štátna pokladnica

Číslo účtu: IBAN: SK03 8180 0000 0070 0037 2463

Zapísaný: Register organizácií Štatistického úradu Slovenskej republiky

Internetová adresa: www.cvtisr.sk

kontaktný email :

(ďalej ako „*objednávateľ*“)

a

Poskytovateľom :

Obchodné meno:

Sídlo:

Štatutárny zástupca:

IČO:

IČO DPH:

Bankové spojenie:

Číslo účtu:

kontaktný email:

(ďalej ako „*poskytovateľ*“)

(Objednávateľ a poskytovateľ sú ďalej spoločne označovaní ako „*zmluvné strany*“, každý samostatne ako „zmluvná strana“).

Článok I.

Úvodné ustanovenia

1. Konferencia Cooperation Innovation Technology Transfer 2020“ (ďalej ako COINTT 2020 alebo konferencia) je realizovaná v rámci národného projektu Národná infraštruktúra pre podporu transferu technológií na Slovensku – NITT SK II, kód projektu v ITMS2014+: 313011T438.
2. Objednávateľ je štátnou príspevkovou organizáciou napojenou na štátny rozpočet prostredníctvom kapitoly Ministerstva školstva, vedy, výskumu a športu Slovenskej republiky, ktoré je jej zriaďovateľom. Objednávateľ je verejným obstarávateľom podľa § 7 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.
3. Poskytovateľ má preukázateľný vlastnícky alebo nájomný vzťah k zariadeniu/zariadeniam: .......................................................................................................... (ďalej len „*zariadenie*“).
4. Zmluvné strany vyhlasujú, že údaje uvedené v záhlaví tejto Rámcovej dohody sú pravdivé a aktuálne a zaväzujú sa bez meškania oznámiť druhej zmluvnej strane každú zmenu, ktorá by mohla mať vplyv na plnenie zmluvných záväzkov. Sú si vedomé, že pri neoznámení takejto skutočnosti budú znášať následky, ktoré môžu druhej zmluvnej strane z neznalosti týchto údajov vzniknúť.
5. V prípade rozporu medzi ustanoveniami samotného textu tejto Rámcovej dohody a jej prílohami je rozhodujúce, čo je uvedené v jednotlivých ustanoveniach samotného textu tejto Rámcovej dohody.
6. Každý odkaz na túto Rámcovú dohodu znamená odkaz na samotný text tejto Rámcovej dohody ako aj všetky jej prílohy v aktuálnom znení, pokiaľ nie je vyslovene uvedené inak.
7. Pokiaľ nie je výslovne uvedené inak, pojmy uvedené s veľkým začiatočným písmenom majú význam, ktorý je im priradený v Rámcovej dohode.
8. Slová uvedené v jednotnom čísle zahŕňajú aj množné číslo a naopak, slová uvedené v jednom rode zahŕňajú aj iný rod a slová uvedené iba ako osoby zahŕňajú aj firmy a spoločnosti a naopak.
9. Nadpisy v tejto Rámcovej dohode slúžia len prehľadnosti a pri výklade zmluvných ustanovení sa neberú do úvahy. Rovnako ich nemožno považovať ani za definície, zmeny či objasnenia zmluvných ustanovení.

Článok II.

Predmet Rámcovej dohody

1. Predmetom tejto Rámcovej dohody je záväzok poskytovateľa poskytnúť objednávateľovi v termíne ………………………….. priestorové, technické, organizačné, stravovacie, ubytovacie a personálne zabezpečenie dvojdňovej konferencie COINTT 2020 v zariadení bližšie špecifikovanom v bode 3. článku I. tejto Rámcovej dohody, v zmysle ustanovení tejto Rámcovej dohody a jej príloh (najmä Prílohy č. 1 a 2), pre maximálne 330 (tristo tridsať) osôb (ďalej ako „služby“) a záväzok objednávateľa zaplatiť poskytovateľovi riadne a včas dohodnutú cenu spôsobom, v rozsahu a za podmienok uvedených v Článku IV a V. tejto Rámcovej dohody za skutočne poskytnuté služby.
2. Predbežný počet účastníkov konferencie je max. 330 (tristo tridsať) osôb. Presný a záväzný počet účastníkov konferencie, na ktorých sa budú vzťahovať služby upresní objednávateľ poskytovateľovi najneskôr 5 (päť) pracovných dní pred konaním konferencie, a to písomnou formou – e-mailom.

Článok III.

Práva a povinnosti zmluvných strán

1. Poskytovateľ sa zaväzuje poskytnúť objednávateľovi služby v súlade so špecifikáciou uvedenou v Článku II a Prílohy č. 1 a 2. V prípade porušenia tejto povinnosti poskytovateľa je objednávateľ oprávnený od Rámcovej dohody odstúpiť.
2. Objednávateľ sa zaväzuje poskytovať poskytovateľovi za účelom plnenia predmetu tejto Rámcovej dohody potrebnú súčinnosť.
3. Poskytovateľ sa zaväzuje plniť predmet Rámcovej dohody riadne a včas a bez zbytočného odkladu upovedomiť objednávateľa o všetkých skutočnostiach, ktoré by mohli mať nepriaznivý vplyv na ďalšie plnenie Rámcovej dohody.
4. Poskytovateľ sa zaväzuje postupovať pri plnení záväzkov vyplývajúcich z Rámcovej dohody s odbornou starostlivosťou, podľa pokynov a v súlade so záujmami objednávateľa.
5. Poskytovateľ je povinný rešpektovať pripomienky a návrhy objednávateľa ohľadom priestorového a technického zabezpečenia služieb dohodnutých v tejto Rámcovej dohode. Poskytovateľ sa zaväzuje poskytnúť objednávateľovi služby v súlade s touto Rámcovou dohodou ako aj s dodatočnými požiadavkami objednávateľa podľa vopred dohodnutej formy.
6. Poskytovateľ sa zaväzuje umožniť zamestnancom objednávateľa a osobám, ktoré sa podieľajú na plnení predmetu tejto Rámcovej dohody, prístup do vopred určených priestorov poskytovateľa za účelom výkonu prác pri plnení predmetu tejto Rámcovej dohody.
7. Objednávateľ je oprávnený v odôvodnenom nevyhnutnom prípade odvolať termín konania konferencie najneskôr 6 (šesť) týždňov pred začatím konferencie, a to bez nároku poskytovateľa na storno poplatky a zároveň má možnosť dohodnúť s poskytovateľom náhradný termín konania konferencie.
8. Poskytovateľ sa zaväzuje, že bude spracovávať osobné údaje v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov.
9. Zmluvné strany sa dohodli, že najneskôr 6 (šesť) týždňov pred podujatím poskytovateľ spolu s dodávateľom vykoná prehliadku prenajatých priestorov, najmä konferenčných miestností a parkovania.
10. Objednávateľ v súčinnosti s poskytovateľom navrhne vzhľad konferenčných miestností, rozmiestnenie a typ sedenia, technické zabezpečenie a jeho rozmiestnenie a pod.
11. Poskytovateľ sa zaväzuje najneskôr 5 (päť) týždňov pred podujatím zaslať objednávateľovi informáciu o rozsahu a množstve zabezpečenej techniky v zmysle článku II. Rámcovej dohody.
12. Poskytovateľ je povinný najneskôr 4 (štyri) týždne pred podujatím dodať kompletné menu (podrobný rozpis) podávaných jedál, nápojov a občerstvenia pre coffee breaky, obedy a večeru.
13. Poskytovateľ najneskôr 3 (tri) týždne pred podujatím informuje objednávateľa o termíne tréningu/školenia hostesiek a stretnutia s personálom, na ktorom bude odsúhlasená predstava objednávateľa o zabezpečení podujatia, ktoré poskytovateľ zorganizuje najneskôr 2 (dva) týždne pred podujatím. Obsahom školenia bude činnosť hostesiek a personálu počas priebehu konferencie (vítanie, registrácia na mieste, uvádzanie, podávanie mikrofónov, asistencia počas coffee breakov a obedov, zvolávanie účastníkov do sál, orientácia účastníkov medzi jednotlivými konferenčnými priestormi, asistencia počas večere a vyhlásenia Národnej ceny za TT za rok 2020, pomoc pri balení).
14. Poskytovateľ najneskôr 2 (dva) týždne pred podujatím preukáže zabezpečenie identifikácie zaregistrovaných a registrácie nezaregistrovaných účastníkov.
15. Poskytovateľ najneskôr 1 (jeden) týždeň pred podujatím zašle objednávateľovi kompletnú správu o pripravenosti podujatia.

Článok IV.

Cena

1. Cena je stanovená v súlade so zákonom č. 18/1996 Z. z. o cenách v platnom znení, a vyhláškou MF SR č. 87/1996 Z. z., ktorou sa tento zákon vykonáva a týmto spôsobom zostavená cena je cena maximálna a neprekročiteľná.
2. Cena predstavuje odplatu za splnenie všetkých zmluvných záväzkov poskytovateľa vyplývajúcich z Rámcovej dohody a pokrýva tiež všetky a akékoľvek interné či externé náklady alebo výdavky poskytovateľa na splnenie Rámcovej dohody, t. j. na riadne a včasné dodanie, poskytnutie a vykonanie dojednaných služieb ako aj primeraného zisku, ak Rámcová dohoda, alebo príslušné všeobecne záväzné právne predpisy neustanovujú inak.
3. Maximálna celková cena za predmet Rámcovej dohody je xxx € bez DPH. Maximálna cena s DPH je xxx €. Podrobná cenová kalkulácia maximálnej celkovej ceny tvorí Prílohu č. 3 tejto Rámcovej dohody.

Článok V.

Platobné podmienky

1. Zmluvné strany sa dohodli na bezhotovostnej úhrade z účtu objednávateľa na účet poskytovateľa. Za deň splnenia peňažného záväzku sa považuje deň, keď bude platená čiastka odpísaná z účtu objednávateľa v prospech účtu poskytovateľa.
2. Platby v zmysle bodu 1 tohto článku budú uhrádzané na základe faktúry poskytovateľa. Faktúra, ktorá bude vystavená na skutočný počet účastníkov konferencie, musí obsahovať všetky náležitosti daňového dokladu podľa zákona č. 222/2004 Z. z. o dani z pridanej hodnoty v znení neskorších predpisov. Vystavená faktúra musí obsahovať tieto minimálne náležitosti: obchodné meno a sídlo, IČO, DIČ, IČ DPH poskytovateľa; meno, sídlo, IČO, DIČ, IČ DPH objednávateľa, číslo rámcovej dohody, číslo faktúry, deň odoslania a deň splatnosti faktúry, označenie finančného ústavu a číslo účtu, na ktorý má byť platba poukázaná, výšku ceny bez dane, sadzbu dane, fakturovanú sumu celkom vrátane DPH, názov projektu, ITMS kód projektu, podpis oprávnenej osoby.
3. Zmluvné strany sa dohodli, že fakturované budú reálne dodané služby a reálne spotrebované množstvo občerstvenia, ktorých presný rozsah / množstvo bude exaktne špecifikované 5 (päť) dní pred konferenciou, kedy bude známy presný počet účastníkov podujatia.
4. Lehota splatnosti faktúry vystavenej poskytovateľom je 30 (tridsať) dní odo dňa jej doručenia objednávateľovi. Faktúra bude poskytovateľom vystavená po poskytnutí služby.
5. Objednávateľ neposkytuje preddavky a zálohy na plnenie predmetu zákazky.
6. Ak objednávateľ zistí nesprávnosť alebo neúplnosť faktúry predloženej poskytovateľom, objednávateľ je oprávnený vyzvať poskytovateľa, aby nedostatky opravil alebo doplnil. Poskytovateľ je povinný opätovne doručiť faktúru bez zbytočného odkladu, najneskôr do 15 (pätnástich) kalendárnych dní odo dňa jej vrátenia objednávateľom. Po opätovnom doručení faktúry poskytovateľom plynie lehota jej splatnosti odznova.

Článok VI.

Odstúpenie od Rámcovej dohody

1. Každá zmluvná strana je oprávnená odstúpiť od Rámcovej dohody v prípade podstatného porušenia záväzkov vyplývajúcich z tejto Rámcovej dohody druhou zmluvnou stranou alebo z dôvodov uvedených v ods. 3 a 4 tohto článku.
2. Za podstatné porušenie tejto Rámcovej dohody sa považuje skutočnosť, ak:
3. poskytovateľ v rozpore s ustanoveniami tejto Rámcovej dohody a jej príloh uskutočnil zmeny v plnení tejto Rámcovej dohody bez predchádzajúcej písomnej dohody s objednávateľom,
4. objednávateľ neposkytol poskytovateľovi súčinnosť nevyhnutnú na riadne plnenie povinností poskytovateľa alebo
5. poskytovateľ uskutoční služby podľa tejto Rámcovej dohody v rozpore s požiadavkami uvedenými v Rámcovej dohode a jej prílohách alebo v rozpore s písomnou dohodou zmluvných strán podľa tejto Rámcovej dohody.
6. Objednávateľ je oprávnený od Rámcovej dohody odstúpiť, ak sa podstatne zmenia finančné podmienky poskytovania finančných oprávnených výdavkov podľa Zmluvy o poskytnutí nenávratného finančného príspevku (ZoNFP) v rámci schváleného projektu.
7. Uvedená zákazka podlieha administratívnej finančnej kontrole zo strany poskytovateľa nenávratného finančného príspevku, v tomto prípade MŠVVaŠ SR. Objednávateľ si vyhradzuje právo bez akýchkoľvek sankcií odstúpiť od Rámcovej dohody, v prípade ak výsledok kontroly zákazky zo strany poskytovateľa neumožňuje financovanie výdavkov vzniknutých z obstarávania za predpokladu, že nedošlo k plneniu predmetu Rámcovej dohody.
8. Rámcová dohoda zaniká dňom doručenia písomného oznámenia o odstúpení od Rámcovej dohody druhej zmluvnej strane s uvedením dôvodu odstúpenia.
9. Každá zmluvná strana má nárok na úhradu nákladov v súvislosti s plnením záväzkov vyplývajúcich z tej Rámcovej dohody, ktoré účelne a preukázateľne vynaložila do okamihu porušenia záväzkov niektorou zo zmluvných strán.

Článok VII.

Doručovanie písomností

1. Doručením akýchkoľvek písomností vystavených na základe tejto Rámcovej dohody alebo v súvislosti s touto Rámcovou dohodou sa rozumie doručenie písomnosti doporučene poštou preukazujúcou doručenie na adresu určenú podľa bodu 2 tohto článku, doručenie kuriérom, faxom, e-mailom alebo osobné doručenie príslušnej zmluvnej strane, ak sa zmluvné strany nedohodnú inak. Za deň doručenia písomnosti sa považuje aj deň, v ktorý zmluvná strana, ktorá je adresátom, odoprie doručovanú písomnosť prevziať, alebo v ktorý márne uplynie odberná lehota pre vyzdvihnutie si zásielky na pošte, doručovanej poštou zmluvnej strane, alebo v ktorý je na zásielke, doručovanej poštou zmluvnej strane, preukázateľne zamestnancom pošty vyznačená poznámka, že „adresát sa odsťahoval“, „adresát je neznámy“ alebo iná poznámka podobného významu, ak sa súčasne takáto poznámka zakladá na pravde.
2. Pre potreby doručovania prostredníctvom pošty, faxom alebo e-mailom sa použijú adresy a kontaktné údaje zmluvných strán uvedené v záhlaví tejto Rámcovej dohody, ibaže odosielajúcej zmluvnej strane adresát písomnosti pred odoslaním písomnosti oznámil nové adresy a nové kontaktné údaje, resp. novú adresu určenú na doručovanie písomností.
3. V prípade akejkoľvek zmeny adresy alebo kontaktných údajov určených na doručovanie písomností na základe tejto Rámcovej dohody alebo v súvislosti s touto Rámcovou dohodou sa príslušná zmluvná strana zaväzuje o zmene adresy a kontaktných údajov a iných údajov uvedených pri označení zmluvnej strany bezodkladne písomne informovať druhú zmluvnú stranu.

Článok VIII.

Osobitné dojednania vyplývajúce z povahy zdroja financovania

z fondov Európskeho spoločenstva

1. Poskytovateľ je povinný strpieť výkon kontroly/auditu a poskytnúť súčinnosť pri výkone kontroly/auditu orgánu oprávnenému vykonávať kontrolu/audit podľa § 6 a § 10 zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov a podľa článku 123 a nasl. nariadenia Rady (ES) č. 1303/2013 zo 17. decembra 2013 resp. subjektom a osobám povereným oprávnenými orgánmi podľa § 6 a § 10 zákona č. 292/2014 a podľa článku 123 a nasl. nariadenia Rady (ES) č. 1303/2013 zo 17. decembra 2013 na výkon kontroly/auditu. Za strpenie výkonu kontroly/auditu a poskytnutie súčinnosti pri výkone kontroly/auditu neprináleží poskytovateľovi žiadna odmena, náhrada ani iné plnenie.
2. Poskytovateľ je povinný predovšetkým oznámiť nákladovú štruktúru plnenia zákazky na základe požiadavky objednávateľa alebo oprávneného orgánu a nimi poverených subjektov a osôb, dodať podpornú dokumentáciu účtovného a iného charakteru za účelom doloženia požadovaných podkladov pre výkon kontroly/auditu podľa tohto bodu Rámcovej dohody. Za účelom preventívneho riešenia problémov spojených s preukazovaním realizácie tejto zákazky je oprávnený požadovať tieto podklady aj objednávateľ.
3. Nestrpenie kontroly/auditu, neposkytnutie súčinnosti a nedodanie požadovaných podkladov zo strany poskytovateľa sa bude považovať za závažné porušenie tejto Rámcovej dohody.
4. V prípade vzniku škody v dôsledku nestrpenia kontroly/auditu, neposkytnutia súčinnosti a nedodania požadovaných podkladov zo strany poskytovateľa, je povinný poskytovateľ túto škodu nahradiť v plnej miere. Povinnosť strpieť kontrolu/audit sa ustanovuje po dobu upravenú vo všeobecne záväzných predpisoch pre implementáciu projektov z európskych štrukturálnych a investičných fondov EÚ v programovom období 2014-2020 do 31.12.2028.

Článok IX.

Zmluvné pokuty a úroky z omeškania

1. V prípade omeškania poskytovateľa s realizáciou služieb v dohodnutom čase a dohodnutým spôsobom podľa tejto Rámcovej dohody je objednávateľ oprávnený účtovať poskytovateľovi zmluvnú pokutu vo výške 0,5 % z maximálnej celkovej ceny za každý aj začatý deň omeškania.
2. Poskytovateľ je oprávnený účtovať Objednávateľovi úroky z omeškania vo výške 0,05 % z dlžnej čiastky za každý aj začatý deň omeškania s úhradou faktúry spĺňajúcej náležitosti podľa tejto Rámcovej dohody po lehote splatnosti.
3. Zmluvné strany nie sú v omeškaní v prípade zásahu vyššej moci. Túto skutočnosť sú povinné oznámiť druhej strane bez zbytočného odkladu a preukázať jej trvanie.
4. Zaplatením zmluvných pokút nie sú dotknuté nároky objednávateľa na náhradu škody.

Článok X.

Záverečné ustanovenia

1. Táto Rámcová dohoda podlieha podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov povinnému zverejneniu v Centrálnom registri zmlúv vedenom na Úrade vlády Slovenskej republiky. Poskytovateľ berie na vedomie povinnosť objednávateľa na zverejnenie tejto Rámcovej dohody ako aj faktúry vyplývajúcej z tejto Rámcovej dohody a svojim podpisom dáva súhlas na zverejnenie tejto Rámcovej dohody vrátane jej príloh a prípadných dodatkov v plnom rozsahu.
2. Rámcová dohoda nadobúda platnosť dňom jej podpisu oboma zmluvnými stranami a účinnosť dňom nasledujúcim po jej zverejnení v Centrálnom registri zmlúv vedených Úradom vlády SR.
3. Akékoľvek zmeny Rámcovej dohody možno vykonať len v písomnej forme osobitným dodatkom k tejto Rámcovej dohode so súhlasom obidvoch zmluvných strán. Účinnosť dodatkov nastane dňom nasledujúcim po zverejnení v Centrálnom registri zmlúv vedeným Úradom vlády SR.
4. V prípade, že niektoré ustanovenie tejto Rámcovej dohody je alebo sa stane neplatným, ostatné ustanovenia Rámcovej dohody nie sú touto neplatnosťou dotknuté a ostávajú v platnosti. Namiesto neplatného ustanovenia sa vzťahy zmluvných strán upravené touto Rámcovou dohodou budú spravovať príslušnými platnými právnymi predpismi.
5. Rámcová dohoda je vytvorená v štyroch vyhotoveniach, z ktorých jedno obdrží poskytovateľ a zvyšné tri objednávateľ.
6. Táto Rámcová dohoda sa uzatvára na dobu určitú, na dobu splnenia záväzkov oboma zmluvnými stranami, t. j. od nadobudnutia účinnosti Rámcovej dohody do ukončenia konferencie.
7. Zmluvné strany prehlasujú a potvrdzujú, že súhlasia s obsahom Rámcovej dohody, že táto Rámcová dohoda vyjadruje ich skutočnú, vážnu a slobodnú vôľu a že túto Rámcovú dohodu neuzavreli ani v tiesni ani za nápadne nevýhodných podmienok. Na znak toho zmluvné strany túto Rámcovú dohodu vlastnoručne podpisujú
8. Prílohy:

Príloha č. 1. Opis predmetu zákazky, ktorý bol predmetom Výzvy na predkladanie ponúk

Príloha č. 2. Návrh na plnenie kritérií

Príloha č. 3. Kalkulácia predmetu zákazku

V Bratislave, dňa ……………………… V ........................................., dňa......................

............................................... ...............................................

za objednávateľa za poskytovateľa